Številka: 093-2/2019/54

Datum: 10. 12. 2019

Zadeva: Predlog zapisnika 1. seja Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

**Kraj in čas seje:** seja je potekala v veliki sejni dvorani Generalnega sekretariata Vlade RS na Gregorčičevi 27 v Ljubljani (1. nadstropje), dne 22. novembra 2019 od 10.00 do 12.25 ure.

**Prisotni:** Nika Poglajen (Kabinet predsednika Vlade RS, v nadaljnem besedilu: KPV), Barbara Goričan (Ministrstvo za delo, družino, socialne zadeve in enake možnosti, v nadaljnjem besedilu: MDDSZ), Metka Šošterič (Ministrstvo za kulturo, v nadaljnjem besedilu: MK), Tin Kampl (Ministrstvo za izobraževanje, znanost in šport, v nadaljnjem besedilu: MIZŠ), Andreja Ferlin Lubi (Ministrstvo za obrambo, v nadaljnjem besedilu: MORS), Damijan Jagodic (Ministrstvo za zdravje, v nadaljnjem besedilu: MZ), Gregor Plantarič (Ministrstvo za okolje in prostor, v nadaljnjem besedilu: MOP), Vesna Stradar (Ministrstvo za kmetijstvo, gozdarstvo in prehrano, v nadaljnjem besedilu: MKGP), Franci Kregar (Ministrstvo za notranje zadeve, v nadaljnjem besedilu: MNZ), Erika Lenčič Stojanovič (Ministrstvo za javno upravo, v nadaljnjem besedilu: MJU), Inga Remeta (predstavnica nevladnih organizacij, v nadaljnjem besedilu: NVO), Tina Divjak (NVO), Breda Krašna (NVO), Ema Verbnik (NVO), Igor Miljavec (NVO), Bojan Golčar (NVO), Janoš Kern (NVO), Tereza Novak (predstavnica prostovoljskih organizacij, v nadaljnjem besedilu: PO), Simona Stegne (PO) in Tilen Lah (PO).

**Ostali prisotni:** Mojca Ramšak Pešec (MJU),Robert Zadek (MORS), Urška Kavčič (MJU), Mojca Žerovec (MJU), Špela Turk (MJU), Jurček Nowakk (NVO), Spomenka Valušnik (NVO).

Prejeta gradiva: Predlog Poslovnika Sveta Vlade RS za spodbujanje prostovoljstva, prostovoljskih in nevladnih organizacij. Gradivo je sestavni del zapisnika.

**Po ugotovitvi sklepčnosti je svet pričel z delom.** Na seji je bilo prisotnih 20 članov sveta oziroma njihovih namestnikov.

**Predlagan dnevni red:**

1. Pozdrav državne sekretarke Ministrstva za javno upravo
2. Imenovanje predsednika Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij
3. Obravnava in sprejem poslovnika Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij
4. Stanje in načrti v zvezi z NVO skladom
5. Izvrševanje drugega odstavka 23. člena Zakona o nevladnih organizacijah - podpora vsebinskim mrežam po resorjih (stanje in načrti),
6. Izvrševanje 37. člena Zakona o prostovoljstvu - na državni ravni predvsem izvajanje drugega odstavka predmetnega člena (10 % razpisanih sredstev javnih razpisov za prostovoljske organizacije) in promocija ter stanje na lokalni ravni glede sofinanciranja s prostovoljskim delom (ali MJU spremlja stanje glede upoštevanja tega in kakšni so možni koraki nadaljnje promocije)

**Ad 1. POZDRAV DRŽAVNE SEKRETARKE MINISTRSTVA ZA JAVNO UPRAVO**

Uvodoma je državna sekretarka Mojca Ramšak Pešec pozdravila nove člane Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij

(v nadaljnjem besedilu: svet), pohvalila dosedanje dosežke in premike na področju razvoja nevladnih organizacij. Izpostavila je sprejem Zakona o nevladnih organizacijah (v nadaljnjem besedilu: ZNOrg) in vzpostavitev Sklada za razvoj NVO (v nadaljnjem besedilu: sklad). Dodala je, da je MJU odprt za predloge sveta in resorjev pri pripravi nadaljnjih razpisov, dobre prakse in znanja pa bo MJU delil tudi z drugimi resorji. Od sveta kot strokovno-posvetovalnega telesa pričakuje Vlada RS (v nadaljnjem besedilu: vlada) konstruktivne predloge. Predstavnike NVO je pozvala, da pridobijo tudi mnenja tistih, ki jih predstavljajo.

**SKLEP št. 1**

Svet je sprejel predlagan dnevni red.

**Ad 2. IMENOVANJE PREDSEDNIKA SVETA VLADE REPUBLIKE SLOVENIJE ZA SPODBUJANJE RAZVOJA PROSTOVOLJSTVA, PROSTOVOLJSKIH IN NEVLADNIH ORGANIZACIJ**

Tina Divjak (NVO) je v imenu predstavnikov NVO pojasnila, da je za predsednika sveta s strani predstavnikov NVO predlagan Bojan Golčar.

**SKLEP št. 2**

Svet na predlog nevladnih organizacij, predlaga Vladi Republike Slovenije, da za predsednika sveta imenuje Bojana Golčarja, predstavnika nevladnih organizacij, za podpredsednico sveta pa skladno z drugim odstavkom 7. člena Odloka o Svetu Vlade Republike Slovenije za spodbujanje razvoja prostovoljstva, prostovoljskih in nevladnih organizacij imenuje Eriko Lenčič Stojanovič, predstavnico Ministrstva za javno upravo.

**Ad 3. OBRAVNAVA IN SPREJEM POSLOVNIKA SVETA VLADE REPUBLIKE SLOVENIJE ZA SPODBUJANJE RAZVOJA PROSTOVOLJSTVA, PROSTOVOLJSKIH IN NEVLADNIH ORGANIZACIJ**

Tina Divjak (NVO) je v imenu predstavnikov NVO predlagala, da se v poslovnik doda določilo, da se svet sestaja najmanj štirikrat letno. Janoš Kern (NVO) je dodal, da so mišljene redne seje, ne dopisne seje.

**SKLEP št. 3**

Svet sprejme Poslovnik Sveta Vlade RS za spodbujanje razvoja prostovoljstva, prostovoljskih in nevladnih organizacij, z dopolnjenim 5. členom (Svet se sestaja po potrebi, vendar najmanj štirikrat letno).

**Ad 4. STANJE IN NAČRTI V ZVEZI Z NVO SKLADOM**

Erika Lenčič Stojanovič (MJU) in Urška Kavčič (MJU) sta predstavili vzpostavitev in porabo sredstev iz sklada. V letošnjem letu so bili izvedeni trije ukrepi (dva javna razpisa in en javni poziv). Skupna realizacija za letošnje leto je 4.685.022 EUR. Predstavitev, v kateri je detajlna razdelitev sredstev, je priloga zapisniku.

* Javni poziv za sofinanciranje lastne udeležbe – sofinancira se 78 projektov NVO ki so bili izbrani na razpisih, financiranih s strani institucij Evropske unije. S finančnim prispevkom za izvajanje projektov odobrenih s strani Evropske unije ministrstvo spodbuja povezovanje in partnersko sodelovanje NVO v mednarodnih projektih in krepi njihove operativne zmogljivosti. Upravičenci so lani prejeli 87 % zaprošenega zneska, letos 57 %. Skupna vrednost projektov slovenskih NVO je bila 10 mio €, od tega morajo same zagotoviti 3 mio €. MJU je za lastni delež prispeval 1,1 mio €.
* Javni razpis za podporno okolje: namenjen je regionalnim stičiščem, horizontalni in prostovoljski mreži. Pogodbe so sklenjene za štiri leta, v letošnjem letu je za predplačila realiziranih že 585.000 €.
* Javni razpis za razvoj in profesionalizacijo: prejetih 200 prijav (skoraj 750 delovnih mest), izbranih je bilo 35 vlog (113 nevladnih organizacij oziroma 124 sofinanciranih delovnih mest). Pokrite so vse regije, povečini gre za multidisciplinarne konzorcije, ki naslavljajo več tem. Po področjih prednjačijo izobraževanje, kultura, mladi, sociala. Razdeljenih je bilo 6 mio € za tri leta. Če bi želeli podpreti vse vloge, ki so pri ocenjevanju dosegle minimalni kakovostni kriterij, bi potrebovali 35,5 mio €. Vloge so bile kvalitetne, veliko organizacij je doseglo izredno veliko število točk. Upoštevani so bili predlogi za izboljšave, ki so jih podale nevladne organizacije v okviru sestave prejšnjega sveta (subvencija je povišana iz 20.000 na 25.000 € glede na pretekli javni razpis, trajanje subvencije iz 15 na 27 mesecev). Regijska razpršenost je bila dosežena preko regijskega ključa (dodatne točke za organizacije iz manj razvitih področij), za sklop A je bil pogoj partnerstvo oziroma konzorcij z namenom, da lahko tudi manjše organizacije dobijo zaposlitve. Pri spremljanju so bile uvedene administrativne poenostavitve. Izplačilo subvencije bo izvedeno v treh delih, v kolikor bodo realizirani v vlogi zastavljeni kazalniki.

V razpravi v kateri so sodelovali Tereza Novak (PO), Tina Divjak (NVO), Januš Kern (NVO), Jurček Nowwak (NVO) je bilo izpostavljeno, da so izvedeni ukrepi s strani MJU omogočili boljše delo NVO. Kot pozitivno je bilo izpostavljeno tudi večletno sofinanciranje, saj se je na tak način možno osredotočiti na vsebino in pokazati več rezultatov. Sklad omogoča razvoj organizacij v skladu s Strategijo razvoja NVO in prostovoljstva (v nadaljnjem besedilu: strategija). Sklad je dodana vrednost, ne podaljšek razpisov ministrstev. Strategija je zastavljena širše zato je potrebo, da svet doreče strateške prioritete za financiranje v naslednjih 3-5 letih. Predlagano je bilo, da se v ta namen naslednja seja sveta izvede konec januarja ali februarja 2020, do takrat pa MJU pripravi poročilo o izvajanju strategije ter pregled rezultatov, koliko od subvencioniranih delovnih mest se je ohranilo iz prvega, enoletnega javnega razpisa za profesionalizacijo, saj je to pomemben input za določanje strateških prioritet. Nujno potrebno je tudi širjenje dobrih praks in poenostavitev med resorji (uvedba pavšalov in stroškov na enoto). V razpravi je bilo predlagano, da se glede poenostavitev in širjenja dobrih praks med resorji sprejme sklep. V nadaljevanju so bili izpostavljeni pomisleki glede članov Kulturniške zbornice Slovenije, saj nihče ni bil izbran na javnem razpisu, čeprav gre za organizacije z dolgim stažem, ki imajo pomembno vlogo na področju kulture.

Glede širjenja dobrih praks in vprašanja premostitvenih sredstev oziroma zalaganja denarja za potrebe izvajanja projektov, pridobljenih na javnih razpisih je predstavnica MJU Erika Lenčič Stojanovič pojasnila, da se je že v preteklosti poskušalo naslavljati te izzive. MJU sodeluje z resorji ter deli in predstavlja dobre prakse, obenem je pozvala tudi NVO, da sporočajo, kateri javni razpisi ne omogočajo predplačil, da se lahko MJU aktivno odzove. Glede nudenja premostitvenih kreditov se je MJU dogovarjal z »Ribniškim skladom«, vendar so težava sredstva za upravljanje, ki jih omenjeni sklad zahteva.

V nadaljevanju razprave je Damjan Jagodic (MZ) povedal, da je MZ zelo naklonjen projektom in programom za NVO, razpisi kontinuirano potekajo za različne ciljne skupine. O vsebini in potrebah, ki se pokrivajo prek razpisov se pogovarjajo z deležniki. Uniformno pričakovati od ministrstev, da bodo razpisi podobni, je težko, sploh za razpise, ki so že v pripravi. Če bo predlog/priporočilo, da naj se obličnost razpisov povzame po MJU, bo to sam proces še podaljšalo, znova se bo zagnal krog usklajevanj.

Tin Kampl (MIZŠ) pozdravlja to prakso, saj bo tako NVO-jem kot ministrstvom lažje. Ne želi si, da bi bil sklep preveč zavezujoč, saj bi že pripravljene razpise želeli čim prej objaviti. Dodal je, da so predvsem javni razpisi iz kohezijskih sredstev podvrženi zelo kompleksnim pravilom in prosil svet za razmislek, kaj se lahko naredi na tem področju, predvsem za naslednjo finančno perspektivo.

Andreja Ferlin Lubi (MORS) je povedala, da razpravo sicer podpira, vendar glede na točko dnevnega reda, tovrsten sklep ne spada semkaj. Sklep naj izhaja iz predloženega gradiva in ne kot ideja, ki ni direktno povezana s točko dnevnega reda.

Gregor Plantarič (MOP) je predlagal orodje, ki je močnejše kot excel tabela: skupno spletno orodje za javne razpise, da se dokumentacija ne podvaja in MJU pozval, če lahko najde način za njegovo implementacijo.

Spomenka Velušnik (NVO) je podala predlog, da MJU glede na število prijavljenih organizacij z dobrimi vsebinami, ki so kandidirale na Javni razpis za profesionalizacijo, pristojna ministrstva obvesti, katere organizacije so se prijavile in s katerimi vsebinami, da tudi sama ministrstva naredijo kakšen razpis v smeri profesionalizacije organizacij na svojem področju, če so potrebe tako velike.

**SKLEP št. 4**

Svet se je seznanil s stanjem in načrti v zvezi s skladom, ter sprejel sklep, da bo naslednja seja sveta posvečena opredelitvi strateških prioritet sklada. V ta namen MJU pripravi poročilo o izvajanju strategije in poročilo o prvih rezultatih dosedanjega financiranja iz sklada.

**Ad 5. IZVRŠEVANJE DRUGEGA ODSTAVKA 23. ČLENA ZAKONA O NEVLADNIH ORGANIZACIJAH - PODPORA VSEBINSKIM MREŽAM PO RESORJIH (STANJE IN NAČRTI)**

Erika Lenčič Stojanovič (MJU) je povedala, da sta bili izvedeni dve delavnici za resorje (decembra 2018 in junija 2019). Vsem ministrom je bil poslan dopis ministra za javno upravo, da naj pri pripravi proračuna načrtujejo izvajanje 23. člen ZNOrg in financiranje vsebinskih mrež na področjih, za katera so pristojni. Bojan Golčar (NVO) je pozval predstavnike resorjev, naj predstavijo izvajanje omenjenega člena.

Gregor Plantarič (MOP) je predstavil, da predvidevajo štiri letno financiranje dveh vsebinskih mrež v višini 100.000 € za posamezno mrežo na leto. Javni razpis iz podnebnega sklada nameravajo objaviti konec leta 2019. Opozoril je, da je bo v proračunu potrebno predvideti sredstva za podporo vsebinskim mrežam, da jih bodo ministrstva v bodoče lahko financirala.

Barbara Goričar (MDDSZ) je dodala, da že 20 let financirajo vsebinske mreže, kot jih oni razumejo (v okviru socialno-varstvenih programov: mreža programov na področju nasilja, brezdomstva, zasvojenosti …). Znotraj socialno-varstvenih programov upoštevajo prostovoljsko delo kot lastni delež. Organizirali so tudi usposabljanja za izvajalce programov, ki ga je izvedla Socialna zbornica. V okviru Direktorata za družino preko javnega razpisa financirajo družinske centre. Zaradi pomanjkanja sredstev niso razmišljali o dodatnem financiranju vsebinskih mrež.

Damjan Jagodic (MZ) je povedal, da Ministrstvo za zdravje financira vsebinske in druge projekte nevladnih organizacij preko rednih razpisov. En razpis se zaključuje, novi razpisi so že v pripravi.

Vesna Stradar (MKGP) je povzela, kaj financirajo na Ministrstvu za kmetijsko, gozdarstvo in prehrano: imajo vsakoletne razpise za pomoč delovanju nepridobitnih združenj na področju kmetijstva, gozdarstva in podeželja. V letu 2019 so temu namenili 241.000 €. Razmišljajo o nadgradnjah in izboljšanju kvalitete javnih razpisov.

Metka Šošterič (MK) je dejala, da na Ministrstvu za kulturo izvajajo redne javne razpise in pozive za financiranje programov in projektov nevladnih organizacij. Vsebinske mreže so bile do letošnjega leta podprte v okviru javnega razpisa MJU (kohezijska sredstva). Srečujejo se z dvema problemoma: tovrstnega razpisa še niso vodili, nimajo resursov in kadrov, prav tako je izpostavila pomanjkanje sredstev: predlagajo, da bi bele vsebinske mreže še naprej pod okriljem MJU, na resorjih pa bi prevzeli spremljanje rezultatov in vrednotenje. Predlagala je, da se v ta namen poiščejo ostanki evropskih sredstev oziroma se pri načrtovanju nove finančne perspektive upošteva, da je tovrstna sredstva treba zagotoviti. Na MK jih zaenkrat ne morejo zagotoviti oziroma le na škodo drugih programov. Način, da je financiranje mrež vodeno iz enega ministrstva (horizontalno) se jim je zdel pozitiven.

Andreja Ferlin Lubi (MORS) je povedala, da je situacija na MORS specifična glede na naravo dejavnosti. Na obeh področjih (upravno področje in varstvo pred naravnimi in drugimi nesrečami) financiranje poteka tekoče in brez težav, čeprav ne pod izrazom »vsebinske mreže«.

Tina Divjak (NVO) je dodala, da se je vsled tega, ker je MJU 10 let financiral vsebinske mreže, ustvaril vtis, da gre za zelo zahtevne razpise. Dejansko lahko resorji financirajo mreže znotraj standardnih/vsebinskih razpisov, kar nekateri resorji že izvajajo (MORS npr. Gasilsko zvezo, MIZŠ mrežo MaMa …). Gre za to, da se cilje politik uresničuje tudi prek financiranja mrež. Resorji morajo narediti razmislek, katere so tiste organizacije, ki bi jim lahko pomagale uresničiti vsebinske cilje resornih politik kot zavezniki in hkrati kot most med resorji in individualnimi organizacijami.

Franci Kregar (MNZ) je povedal, da sodelujejo z nekaterimi nevladnimi organizacijami, financirajo jih za izvajanje projektov in programov iz sklada AMIF in ISF. Vsebinske mreže še niso prepoznali. So na stališču, da naj bo MJU koordinator. Novo vodstvo MNZ je naklonjeno delovanju nevladnih organizacij.

Erika Lenčič Stojanovič (MJU) je poudarila, da ne gre za status vsebinske mreže, temveč za aktivnosti mrež, ki jih nekateri resorji že sofinancirajo. Od leta 2008, ko se je začelo financiranje mrež, je bilo mišljeno, da so vsebinske mreže tako vsebinsko kot finančno pod pod okriljem pristojnih resorjev. Nadaljevanje financiranja s strani MJU iz sklada bi bilo nesistemsko in neskladno z ZNOrg. Bo pa MJU na temo vsebinskih mrež še naprej aktivno sodeloval z resorji.

Breda Krašna (NVO) je povedala, da svet vidi kot prostor za pogovor z ministrstvi in predstavitvi pogledov. MDDSZ ima veliko razpisov, vendar so naravnani na potrebe končnih uporabnikov, vsebinska mreža pa ni namenjena končnim uporabnikom, temveč daje input za strateške dokumente in zakonske predloge, ki jih ministrstvo pripravlja, ker ima podatke iz terena. Mreže so postavljene v položaj, ko ne vedo, kako naj bodo enakopravni sogovorniki državi. Meni, da bi na resorju že iz obstoječih sredstev lahko financirali mreže. Žalosti jo, da ni bilo vloženega nobenega truda, da bi sredstva na MDDSZ našli, saj delovanja mrež ni možno graditi samo na bazi prostovoljstva, sploh ne kvalitetnega zagovorniškega dela.

Janoš Kern (NVO) je poudaril, da je v kulturi situacija še posebej pereča, saj vsebinske mreže nimajo zagotovljenih sredstev in se večina dejavnosti opravlja prostovoljsko. Priložnost so videli v javnem razpisu za profesionalizacijo za pridobitev sredstev v ta namen. Dodal je da, Ministrstvo za kulturo nima sredstev v ta namen, ima celo nižji proračun kot pred krizo, recimo leta 2009.

Jurček Nowwak (NVO) je izpostavil vprašanje, kaj je z organizacijami, ki so vpete v 10 ali več področij/ministrstev. Izpadejo, saj jih vsak resor vidi drugje, ne pri sebi. Poudaril je, da je potreben dialog z resorji, da se najde vir financiranja za tovrstne organizacije.

Inga Remeta (NVO) je v imenu Društva Asociacija, ki je že bila prepoznana kot vsebinska mreža povedala, da kot mreža skupaj z MK sooblikuje in soustvarja politike. Ključni problem je vedno pomanjkanje finančnih sredstev, so pa tovrstne strukture nujna orodja za sobivanje v ekosistemu in jih je potrebno umestiti vanj.

Tina Divjak (NVO) je povedala, da so razmišljali tudi o možnosti, da bi motivirali resorje preko sklepa vlade, ki bi ministrstvom naložil, da financirajo vsebinske mreže, vendar je tak ukrep preuranjen. Ocenjuje, da gre med resorji predvsem za nerazumevanje termina vsebinske mreže, čeprav nekateri mreže že financirajo (npr. MIZŠ). Meni, da je bolje individualno voditi pogovore in apelira na MJU, naj naredi še en krog pogovorov.

**SKLEP št. 5**

Svet se je seznanil s stanjem in načrti resorjev glede izvrševanja drugega odstavka 23. člena ZNOrg.

**Ad 6. IZVRŠEVANJE 37. ČLENA ZAKONA O PROSTOVOLJSTVU**

Erika Lenčič Stojanovič (MJU) je pojasnila, da MJU proaktivno tega ne spremlja, da pa dobro sodeluje z mrežo prostovoljskih organizacij in na njihovo opozorilo obvezno odreagira in posreduje pri resorju, kar je bilo še vedno uspešno.

Tereza Novak (NVO) je dodala, da je mreža prostovoljskih organizacij naredila anketo med nevladnimi organizacijami in dobila precej nejasne odgovore, zato bodo šli v nov krog z več pojasnili. Enako bodo vprašali tudi ministrstva. Z nekaj ministrstvi se je prostovoljska mreža sestala in ugotovila, kateri resorji to upoštevajo. Ugotavljajo, da ministrstva nimajo osebe, ki bi bila odgovorna za NVO in prostovoljstvo in je težko dobiti te podatke. Predlaga sklep sveta, naj ministrstva določijo, kdo so odgovorne osebe za NVO in prostovoljske organizacije in predlagala, da bi bili to člani sveta.

Tina Divjak (NVO) je pojasnila, da so regionalna stičišča precej delala na uveljavljanju sofinanciranja projektov s prostovoljstvom na lokalni ravni. Organizacijam svetujejo, da v vsakem primeru lahko napišejo, da uveljavljajo sofinanciranje s prostovoljskim delom na podlagi Zakona o prostovoljstvu (v nadaljnjem besedilu: ZProst). V zadnjem času so se srečali z raznimi interpretacijami. Če bo ministrstvo sprejemalo smernice za poenostavitve, naj se vključi tudi plastičen prikaz drugega odstavka 37. člena ZProst (10 % razpisanih sredstev javnih razpisov za prostovoljske organizacije). Svet lahko naloži resorjem, da do naslednjega srečanja naredijo popis stanja, ali in na kakšen način izvajajo 37. člena ZProst.

Ker ni bilo konsenza, ali je v pristojnosti sveta, da ministrstvom nalaga tovrstne naloge, sklep ni bil oblikovan. Predstavniki resorjev so povedali, da bi želeli tolmačenje drugega odstavka 37. člena ZProst (10 % razpisanih sredstev javnih razpisov za prostovoljske organizacije). Želeli bi, da se za sprejem tovrstnih sklepov za naslednjo sejo pripravi gradivo.

Tina Divjak (NVO) je dodala, da bi želela, da MJU pripravi smernice za poenostavitev javnih razpisov in navodila za izvajanja 37. člena ZProst in se to uvrsti kot gradivo za naslednjo sejo. Pojasnila je, da je v odloku o svetu v 3. členu določeno, kaj so naloge sveta ter da svet potrebuje informacije za svoje delovanje.

Zapisala:

Mojca Žerovec (MJU)

Priloge:

* Dopolnjen Poslovnik Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij
* Sklad za NVO (predstavitev)